Fulltrúar Landsvirkjunar létu gagnrýni mína sem vind um eyru þjóta og fengu stuðning formanns iðnaðarnefndar , Birkis Jónssonar , í þessu efni . Ég sá mér þá ekki annað fært en víkja af fundinum og sagðist ekki myndu taka þátt í yfirhylmingu gagnvart þjóðinni því auðvitað er fyrst og fremst verið að halda upplýsingum leyndum gagnvart henni . Að mínu mati er leynimakkið í tengslum við þessar framkvæmdir beinlínis orðið þjóðhættulegt . Það er gjörsamlega fráleitt og fullkomlega óásættanlegt að ekki geti farið fram opin lýðræðisleg umræða um alla þætti þessa máls . Af sama toga hafa verið viðbrögð Landsvirkjunar og stjórnvalda gagnavart heimamönnum á Jökuldal og Héraði . Það er fyrst núna að efnt er til funda með þeim um áhættumat vegna framkvæmdanna og af fréttum af þessu fundarhaldi kemur berlega í ljós að heimamönnum finnst mikið á skorta að komið sé fram við þá á opinn og heiðarlegan hátt . Nú er það að skýrast betur og betur hve illa hefur verið staðið að Kárahnjúkaframkvæmdunum . Fyrst er ákveðið að virkja , síðan er rannsakað . Það sem meira er - rannsóknir við þessa stærstu framkvæmdir Íslandssögunnar eru minni en við virkjanir á Íslandi á undangengnum áratugum ! Enda er það svo að fram á þennan dag - í þann mund sem hleypa á vatni á lónið - eru að koma fram nýjar upplýsingar sem geta skipt máli varðandi öryggi stíflunnar og þar af leiðandi einnig arðsemismat hennar . Sá tími er liðinn að forsvaranlegt sé að hlusta á talsmenn Landsvirkjunar skýra út fyrir okkur hvernig þeir fari að því að leiðrétta fyrri mistök sín . Nú verður ekki lengur undan því vikist að fá óháða aðila til þess að gera úttekt á öllum hliðum þessa máls , bæði þeim sem snúa að jarðfræðilegum þáttum , svo og áhrifum á umhverfi og efnahag . Fráleitt er annað en að fresta því að hleypa vatni í fyrirhugað lón fyrr en slík rannsókn hefur farið fram . Ekkert leynimakk á rétt á sér í þessu máli . Krafan er : Öll spilin á borðið .